CELEX: 32021D0355
Language: hu
Date: 2021-02-25 00:00:00
Title: A Bizottság (EU) 2021/355 határozata (2021. február 25.) az üvegházhatású gázok kibocsátási egységeinek a 2003/87/EK európai parlamenti és tanácsi irányelv 11. cikkének (3) bekezdésével összhangban történő átmeneti ingyenes kiosztását szolgáló nemzeti végrehajtási intézkedésekről (az értesítés a C(2021) 1215. számú dokumentummal történt) (EGT-vonatkozású szöveg)

2021.2.26.   
               
               
                  HU
               
               
                  Az Európai Unió Hivatalos Lapja
               
               
                  L 68/221
               
            
         A BIZOTTSÁG (EU) 2021/355 HATÁROZATA
         (2021. február 25.)
         az üvegházhatású gázok kibocsátási egységeinek a 2003/87/EK európai parlamenti és tanácsi irányelv 11. cikkének (3) bekezdésével összhangban történő átmeneti ingyenes kiosztását szolgáló nemzeti végrehajtási intézkedésekről
         
            
               (az értesítés a C(2021) 1215. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 11. cikkére,
         mivel:
         
                     (1)
                  
                  
                     2013-tól kezdődően a kibocsátási egységek főszabály szerint árverés útján kerülnek kiosztásra az uniós kibocsátáskereskedelmi rendszer (EU ETS) hatálya alá tartozó létesítmények üzemeltetői számára. Az arra jogosult üzemeltetők a 2021–2030-as kereskedési időszakban továbbra is kapnak ingyenes kibocsátási egységeket. Az egyes üzemeltetők részére kiosztandó kibocsátási egységek mennyiségéről a 2003/87/EK irányelvben és az (EU) 2019/331 felhatalmazáson alapuló bizottsági rendeletben (2) meghatározott uniós szintű harmonizált szabályok rendelkeznek.
                  
               
                     (2)
                  
                  
                     A tagállamoknak 2019. szeptember 30-ig kellett benyújtaniuk a Bizottsághoz nemzeti végrehajtási intézkedéseiket, amelyek tartalmazzák a területükön működő, a 2003/87/EK irányelv hatálya alá tartozó létesítmények listáját, valamint a termelő tevékenységre, a hő- és gázátadásra, a villamosenergia-termelésre és a létesítményrész szintű kibocsátásra vonatkozó információkat az alapidőszak (2014–2018) öt évének vonatkozásában, az (EU) 2019/331 felhatalmazáson alapuló rendelet IV. mellékletével összhangban.
                  
               
                     (3)
                  
                  
                     Az adatok jó minőségének és összehasonlíthatóságának biztosítása érdekében a tagállamok a Bizottság által az (EU) 2019/331 felhatalmazáson alapuló rendelet 14. cikkének (1) bekezdésével összhangban rendelkezésre bocsátott elektronikus formanyomtatvány használatával nyújtották be a létesítményenkénti releváns adatokat is tartalmazó nemzeti végrehajtási intézkedéseiket. A tagállamok módszertani jelentést is benyújtottak, amelyben bemutatták a hatóságaik által végzett adatgyűjtési folyamatot.
                  
               
                     (4)
                  
                  
                     A benyújtott információk és adatok széles körére tekintettel a Bizottság először azt vizsgálta meg, hogy a nemzeti végrehajtási intézkedések teljesek-e. Ha a Bizottság azt észlelte, hogy a megküldött anyagok hiányosak, további információkat kért az érintett tagállamoktól. E kérésekre reagálva az érintett hatóságok további releváns információkat nyújtottak be, hogy kiegészítsék a benyújtott nemzeti végrehajtási intézkedéseket.
                  
               
                     (5)
                  
                  
                     A Bizottság ezt követően a 2003/87/EK irányelvben és az (EU) 2019/331 felhatalmazáson alapuló rendeletben foglalt kritériumok alapján értékelte a nemzeti végrehajtási intézkedéseket, figyelembe véve a Bizottság által a tagállamok számára készített, 2020 januárja és áprilisa között közzétett útmutatókat. Ezek a konzisztencia-ellenőrzések képezték a nemzeti végrehajtási intézkedések értékelésének második szakaszát.
                  
               
                     (6)
                  
                  
                     A Bizottság a nemzeti végrehajtási intézkedések konzisztencia-ellenőrzését az egyes tagállamokra és az egyes létesítményekre vonatkozóan külön-külön, valamint az ugyanabban az ágazatban működő más létesítményekkel összehasonlítva is elvégezte. Az átfogó értékelés részeként a Bizottság elemezte az adatok következetességét, valamint az (EU) 2019/331 felhatalmazáson alapuló rendeletben szereplő, a 4. szakaszra vonatkozó harmonizált ingyenes kiosztás uniós szintű szabályaival való összhangját. A Bizottság a helyes referenciaérték alkalmazása érdekében megvizsgálta a létesítmények ingyenes kiosztásra való jogosultságát, a létesítmények létesítményrészekre való felosztását és azok határait. Figyelembe véve, hogy a felülvizsgált referenciaértékek kiszámítása ezen adatok alapján történt, a Bizottság különös figyelmet fordított a kibocsátásoknak az egyes létesítményrészekhez való hozzárendelésére. Továbbá, tekintettel a kiosztásokra gyakorolt jelentős hatásra, a Bizottság részletesen elemezte a létesítmények múltbeli tevékenységi szintjének kiszámítására vonatkozó adatokat az alapidőszak tekintetében. A Bizottság azt is megvizsgálta, hogy az egyes létesítményeknek a nemzeti végrehajtási intézkedések jegyzékébe való felvétele összhangban van-e a 2003/87/EK irányelv I. mellékletének rendelkezéseivel.
                  
               
                     (7)
                  
                  
                     Tagállamonkénti bontásban további részletes elemzések készültek az egyes létesítményekre vonatkozó azon adatokról, amelyek hatással voltak a felülvizsgált referenciaértékek kiszámítására. Ezek a külön értékelések olyan kockázatelemzésen alapultak, amely több kritériumot is figyelembe vett, többek között az egyes termék-referenciaérték szerinti létesítményrészek kibocsátási intenzitását.
                  
               
                     (8)
                  
                  
                     Ezen ellenőrzések eredményei alapján a Bizottság részletes értékelést készített azokról a létesítményekről, amelyeknél a harmonizált kiosztási szabályok alkalmazása tekintetében potenciális szabálytalanságokra derült fény. E létesítmények tekintetében további felvilágosítást kértek az érintett tagállamok illetékes hatóságaitól.
                  
               
                     (9)
                  
                  
                     Ezen megfelelőségértékelés eredményei fényében a Bizottság úgy ítéli meg, hogy Ausztria, Belgium, Bulgária, Csehország, Ciprus, Dánia, Észtország, Finnország, Franciaország, Görögország, Hollandia, Horvátország, Írország, Lengyelország, Lettország, Litvánia, Luxemburg, Magyarország, Málta, Németország, Olaszország, Portugália, Románia, Spanyolország, Svédország, Szlovákia és Szlovénia nemzeti végrehajtási intézkedései – az alábbiakban részletezettek kivételével – összhangban vannak a 2003/87/EK irányelvvel és az (EU) 2019/331 rendelettel. Megállapítást nyert, hogy az említett tagállamok által a nemzeti végrehajtási intézkedések listájára felvett létesítmények jogosultak az ingyenes kiosztásra, és az alábbiakban részletezettek kivételével nem derült fény következetlenségekre a kibocsátási egységek harmonizált ingyenes kiosztására vonatkozó uniós szabályok tekintetében.
                  
               
                     (10)
                  
                  
                     Az értékelés eredményei alapján azonban a Finnország és Svédország által benyújtott nemzeti végrehajtási intézkedések egyes szempontjai nincsenek összhangban a 2003/87/EK irányelvben és az (EU) 2019/331 felhatalmazáson alapuló rendeletben foglalt kritériumokkal.
                  
               
                     (11)
                  
                  
                     Finnország és Svédország 51, kizárólag biomasszát használó tüzelőberendezés felvételét javasolta. E létesítmények némelyikére 2004–2007-ben egyoldalú kiterjesztés vonatkozott, amelyet a Bizottság a 2003/87/EK irányelv 24. cikke alapján jóváhagyott. Mindazonáltal a kizárólag biomasszát használó tüzelőberendezéseket a 2003/87/EK irányelv I. mellékletének 1. pontjában foglalt új rendelkezésnek megfelelően a későbbiekben kizárták az EU ETS hatálya alól. Ezt a rendelkezést a 2009/29/EK európai parlamenti és tanácsi irányelv (3) vezette be az ETS irányelvbe, és 2013. január 1-jei alkalmazása óta új hatályt határoz meg az ETS-re vonatkozóan, többek között a korábbi kiterjesztési lehetőség tekintetében is. Ezért a kizárólag biomasszát használó tüzelőberendezések felvételét az alapidőszak minden évére el kell utasítani, még azokban az esetekben is, amikor azok szerepeltek a 2003/87/EK irányelv 11. cikkének (1) bekezdésében.
                  
               
                     (12)
                  
                  
                     Svédország javasolta egy olyan létesítmény felvételét, amelynek kibocsátása olyan mészégető kemencéből származik, amelyben mésziszapot, a nátroncellulóz-gyárak főző vegyszereinek visszanyeréséből származó maradékot kalcinálnak. A mésziszapból származó mész kinyerésére a rövid/hosszú rostú nátroncellulóz rendszerhatárainak meghatározása vonatkozik. Így az érintett létesítmény olyan köztes terméket importál, amelyre termék-referenciaérték vonatkozik. Mivel a kibocsátásokat nem szabad kétszer számolni, amint arra az (EU) 2019/331 felhatalmazáson alapuló rendelet 16. cikkének (7) bekezdése is emlékeztet, az adott létesítmény ingyenes kiosztásra vonatkozó adatait el kell utasítani.
                  
               
                     (13)
                  
                  
                     Svédország javaslata szerint három létesítmény a vasércpellet előállítása tekintetében a 3. szakaszban használt nemzeti végrehajtási intézkedésekhez képest eltérő referenciaérték szerinti létesítményrészeket használna. Svédország a szinterezett ércre vonatkozó referenciaérték szerinti létesítményrész alkalmazását javasolta a vasércpelletek előállítása esetében, míg a 3. szakaszban a hőre és a tüzelőanyagokra vonatkozó referenciaértékeket alkalmazták. A szinterezett ércre vonatkozó referenciaértéket azonban az (EU) 2019/331 felhatalmazáson alapuló rendelet I. melléklete határozza meg, és a termékek meghatározása, valamint az e termék-referenciaérték alá tartozó folyamatok és kibocsátások meghatározása a szintergyártásra van szabva, és nem foglalja magában a vasércpelleteket. Ezenkívül a 2003/87/EK irányelv 10a. cikkének (2) bekezdése a 4. szakaszra vonatkozóan előírja a referenciaértékek aktualizálását, és nem teszi lehetővé a referenciaérték-meghatározások értelmezésének módosítását. A szinterezett érc referenciaértékét alkalmazó létesítményrészen alapuló, vasércpellet előállítására vonatkozóan benyújtott adatokat ezért el kell utasítani,
                  
               ELFOGADTA EZT A HATÁROZATOT:
         
            1. cikk
            
               (1)   A Bizottság elutasítja az e határozat I. mellékletében felsorolt létesítményeknek a 2003/87/EK irányelv hatálya alá tartozó létesítményeket tartalmazó – a Bizottság számára az ugyanezen irányelv 11. cikkének (1) bekezdése alapján megküldött – listákra való felvételét, valamint az e létesítményekre vonatkozó adatokat.
            
            
               (2)   A 2003/87/EK irányelv hatálya alá tartozó létesítményeket tartalmazó, a Bizottsághoz ugyanezen irányelv 11. cikkének (1) bekezdése alapján benyújtott listán szereplő, az e határozat II. mellékletében felsorolt létesítmények esetében az ingyenes kiosztásra vonatkozó adatokat a Bizottság elutasítja.
            
            
               (3)   A 2003/87/EK irányelv hatálya alá tartozó létesítmények listáján szereplő, az e határozat III. mellékletében felsorolt létesítmények termék-referenciaérték szerinti létesítményrészeinek a 2003/87/EK irányelv 11. cikkének (1) bekezdése alapján benyújtott adatait a Bizottság elutasítja.
            
            
               (4)   Amennyiben egy tagállam módosítja a (3) bekezdésben említett listákon szereplő és az e határozat III. mellékletében felsorolt, a területén található létesítményekre vonatkozóan benyújtott, létesítményrészekre való szétválásra vonatkozó adatokat, akkor a Bizottság nem emel kifogást, mielőtt az (EU) 2019/331 felhatalmazáson alapuló rendelet 14. cikkének (5) bekezdésével összhangban meghatározná a 2021–2025-ös évek tekintetében az ingyenes kibocsátási egységek előzetes éves mennyiségét.
            
            
               (5)   A (4) bekezdésben említett módosításokat a lehető leghamarabb be kell jelenteni a Bizottságnak, és a tagállamok addig nem kezdhetik meg a 2021 és 2025 közötti egyes évekre vonatkozó ingyenes kibocsátási egységek előzetes éves mennyiségének az (EU) 2019/331 felhatalmazáson alapuló rendelet 14. cikke (5) bekezdésével összhangban történő meghatározását, ameddig elfogadható módosításokat nem hajtottak végre.
            
         
         
            2. cikk
            Az 1. cikkben foglaltak kivételével a Bizottság nem emel kifogást a 2003/87/EK irányelv hatálya alá tartozó létesítményeket tartalmazó, a tagállamok által a 2003/87/EK irányelv 11. cikkének (1) bekezdése alapján megküldött listával, valamint az e létesítményekre vonatkozó adatokkal kapcsolatban.
            Ennek a határozatnak a tagállamok a címzettjei.
         
         
            Kelt Brüsszelben, 2021. február 25-én.
            
               
                  a Bizottság részéről
               
               Frans TIMMERMANS
               
                  ügyvezető alelnök
               
            
         
         
            (1)  HL L 275., 2003.10.25., 32. o.
         
         
            (2)  A Bizottság (EU) 2019/331 felhatalmazáson alapuló rendelete (2018. december 19.) a kibocsátási egységek harmonizált ingyenes kiosztására vonatkozó uniós szintű átmeneti szabályoknak a 2003/87/EK európai parlamenti és tanácsi irányelv 10a. cikke értelmében történő meghatározásáról (HL L 59., 2019.2.27., 8. o.).
         
            (3)  Az Európai Parlament és a Tanács 2009/29/EK irányelve (2009. április 23.) a 2003/87/EK irányelvnek az üvegházhatású gázok kibocsátási egységei Közösségen belüli kereskedelmi rendszerének továbbfejlesztése és kiterjesztése tekintetében történő módosításáról (HL L 140., 2009.6.5., 63. o.).
      
      
         
            I. MELLÉKLET
            Kizárólag biomasszát használó tüzelőberendezések
            
               Létesítményazonosító a nemzeti végrehajtási intézkedések listájában
            
            
                        FI000000000000645
                     
                     
                        FI000000000207696
                     
                     
                         
                     
                     
                         
                     
                  
                        SE000000000000031
                        SE000000000000086
                        SE000000000000169
                        SE000000000000211
                        SE000000000000320
                        SE000000000000523
                        SE000000000000583
                        SE000000000000686
                        SE000000000000789
                        SE000000000000845
                        SE000000000205887
                        SE000000000209930
                        SE000000000000779
                     
                     
                        SE000000000000064
                        SE000000000000088
                        SE000000000000186
                        SE000000000000249
                        SE000000000000324
                        SE000000000000543
                        SE000000000000629
                        SE000000000000687
                        SE000000000000798
                        SE000000000000847
                        SE000000000206192
                        SE000000000211058
                     
                     
                        SE000000000000073
                        SE000000000000099
                        SE000000000000199
                        SE000000000000261
                        SE000000000000382
                        SE000000000000547
                        SE000000000000659
                        SE000000000000705
                        SE000000000000830
                        SE000000000202297
                        SE000000000208282
                        SE000000000000153
                     
                     
                        SE000000000000074
                        SE000000000000102
                        SE000000000000205
                        SE000000000000319
                        SE000000000000468
                        SE000000000000565
                        SE000000000000681
                        SE000000000000785
                        SE000000000000838
                        SE000000000205800
                        SE000000000209062
                        SE000000000000231
                     
                  
      
      
         
            II. MELLÉKLET
            Mészgyártáshoz köztes terméket használó létesítmény
            
               Létesítményazonosító a nemzeti végrehajtási intézkedések listájában
            
            
                        SE000000000000419
                     
                  
      
      
         
            III. MELLÉKLET
            Hő- vagy tüzelőanyag-referenciaérték helyett a szinterezett érc termék-referenciaértékét alkalmazó létesítmények
            
               Létesítményazonosító a nemzeti végrehajtási intézkedések listájában
            
            
                        SE000000000000497
                     
                     
                        SE000000000000498
                     
                     
                        SE000000000000499